****

**เส้นทางสุขภาพ**

**ประจำเดือน สิงหาคม 2568**

**“ ชิคุนกุนยา กับ ไข้เลือดออก ต่างกันอย่างไร ? ”**

ฤดูฝนมียุงลายชุกชุม นอกจากจะต้องระวังโรคไข้เลือดออกแล้ว โรคไข้ปวดข้อหรือชิคุนกุนยา (Chikungunya) ก็เป็นอีกโรคที่ไม่ควรประมาท เพราะมีพาหะนำโรคเป็นยุงลายเหมือนกัน แถมยังมีลักษณะอาการคล้ายคลึงกันมาก อีกด้วย

**รวมความต่างระหว่าง ชิคุนกุนยา กับ ไข้เลือดออก**

**1. สาเหตุ**

**ชิคุนกุนยา :** เกิดจากเชื้อไวรัสชิคุนกุนยา โดยมียุงลายสวน และยุงลายบ้าน เป็นพาหะนำโรค

**ไข้เลือดออก :** เกิดจากเชื้อไวรัสเดงกี่ โดยมียุงลายตัวเมีย เป็นพาหะนำโรค

**2. อาการทั่วไป**

**ชิคุนกุนยา**

- ไข้สูงเฉียบพลัน 2-3 วัน ไข้ก็จะลดลง

- ปวดข้อมือ ข้อเท้า มีภาวะข้ออักเสบ อาจปวดหลังร่วมด้วย

- ตาแดง ผิวหนังแดง โดยเฉพาะใบหน้าและลำตัว

- มีผื่นแดงทั่วร่างกาย

**ไข้เลือดออก**

- ไข้สูง และอาจเป็นไข้นานกว่า 4 วัน

- ปวดหัว ปวดกระบอกตา มากกว่าปวดข้อ

- เกล็ดเลือดต่ำ

- อาจพบจุดเลือดออก เลือดกำเดา หรือเลือดออกตามไรฟันได้

 **3. ความรุนแรงและภาวะแทรกซ้อน**

**ชิคุนกุนยา :** รุนแรงน้อยกว่าโรคไข้เลือดออก รักษาตามอาการก็สามารถหายได้เอง แต่อาจมีอาการปวดข้อเรื้อรังตามมา บางรายอาจปวดนานถึง 2 ปี

**ไข้เลือดออก :** อันตรายมากกว่าโรคชิคุนกุนยา เพราะอาจพบภาวะช็อก หรือภาวะเลือดออกได้ ควรรีบพบแพทย์ทันที ถ้ามีอาการ

ทั้ง 2 โรคนี้ ควรกินยาพาราเซตามอล เพื่อช่วยลดไข้ **ไม่ควรใช้ยาแก้อักเสบเองเด็ดขาด** เพราะอาจเพิ่มโอกาสทำให้เลือดออกมากกว่าเดิม

**ชิคุนกุนยาและไข้เลือดออก ป้องกันได้** เพียงทำลายแหล่งเพาะพันธุ์ยุงลาย ปิดประตูหน้าต่างให้มิดชิดทาโลชั่นหรือฉีดสเปรย์กันยุงเสมอ เมื่อต้องทำกิจกรรมกลางแจ้งในหน้าฝน

**อย่างไรก็ตาม เพราะชิคุนกุนยา และไข้เลือดออก มีอาการใกล้เคียงกัน ทางที่ดี เมื่อพบว่าจู่ ๆ มีไข้สูง ปวดเมื่อยร่างกายตามข้อและกล้ามเนื้อ มีผื่นแดงร่วมด้วย ควรรีบพบแพทย์ เพื่อวินิจฉัยโรคแต่เนิ่น ๆ หากพบว่าเป็นโรคไข้เลือดออก จะได้เฝ้าระวังและรักษาได้อย่างทันท่วงที ก่อนมีภาวะแทรกซ้อนรุนแรง**

**โดย ฝ่ายประชาสัมพันธ์ กองทุนหลักประกันสุขภาพระดับท้องถิ่นหรือพื้นที่**

**เทศบาลตำบลสันผีเสื้อ**